מיכאל נודלמן

מיכאל נודלמן (30 ביוני 1938, תמוז תרצ"ח – 25 בדצמבר 2018, טבת תשע"ט) היה חבר הכנסת ופרופסור לכלכלה ולמתמטיקה.

ביוגרפיה
נודלמן נולד בקייב שבברית המועצות (כיום אוקראינה) בשנת 1938. סיים ב-1987 דוקטורט באוניברסיטה הפוליטכנית בלבוב.
עלה לישראל בשנת 1991.
נודלמן כיהן מ-1993 כחבר מועצת העיר קריית שמונה ויו"ר ועדת הכספים במועצה.

בשנת 1996 נבחר לכנסת ה-14 מטעם ישראל בעליה. הוא פרש, ביחד עם יורי שטרן, ושניהם הקימו את סיעת עלי"ה. מפלגה זו התמזגה לתוך ישראל ביתנו, והוא הוצב במקום השלישי ברשימתה ונבחר מטעמה לכנסת ה-15 שם שימש כיושב ראש הכנסת בפועל (מכיוון שהוא היה זקן חברי הכנסת בפועל שלא היו בממשלה). בבחירות לכנסת ה-16 הוצב במקום החמישי ברשימת האיחוד הלאומי, לה הייתה שותפה ישראל ביתנו, ונבחר מטעמה לכנסת. בכנסת ה-14 כיהן כיו"ר ועדת המדע והטכנולוגיה, ובכנסת ה-16 כיהן כסגן יושב ראש הכנסת.

במהלך הכנסת ה-16, נודלמן תמך בתוכנית ההתנתקות, ובעקבות כך הוא הוכרז כפורש מסיעתו שהתנגדה לתוכנית, ושימש כסיעת יחיד. לקראת הבחירות לכנסת השבע עשרה הכריז נודלמן על הצטרפותו למפלגת קדימה, ונאלץ להתפטר מהכנסת כדי שיוכל להתמודד בבחירות. הוא שובץ במקום ה-27 ברשימת קדימה, ונבחר מטעמה לכנסת ה-17.

בכנסת ה-17 כיהן כיושב ראש ועדת העלייה, הקליטה והתפוצות. עם סיום כהונתה של הכנסת ה-17, החליט שלא לשוב ולהתמודד ברשימת קדימה בבחירות לכנסת השמונה עשרה, אלא להקים מחדש את מפלגת עלי"ה שבראשה עמד, בשם "ישראל המתחדשת". בבחירות לכנסת ה-18. המפלגה לא עברה את אחוז החסימה.

במהלך כהונתו בכנסת יזם נודלמן, בין היתר, את החוקים הבאים:
 חוק לסילוק ולמיחזור צמיגים.
 תיקון לחוק הדגל והסמל, שבו עוגן "התקווה" כהמנון מדינת ישראל.
 חוק המגדיל את המענק הניתן לוותיקי מלחמת העולם השנייה שמוגדרים כנזקקים מ-15% מגובה השכר הממוצע במשק ל-25%.

חיים אישיים 
נודלמן היה נשוי ואב לשני ילדים. התגורר בקריית שמונה. נפטר ב-25 בדצמבר 2018.

קישורים חיצוניים

הערות שוליים 

חברי כנסת מטעם איחוד לאומי-ישראל ביתנו
חברי כנסת מטעם האיחוד הלאומי
חברי כנסת מטעם ישראל ביתנו
חברי כנסת מטעם ישראל בעלייה
חברי כנסת מטעם סיעות יחיד
חברי כנסת מטעם קדימה
חברי מועצה ברשויות מקומיות בישראל
עולים בשנות ה-1990
חברי הכנסת הארבע עשרה
חברי הכנסת החמש עשרה
חברי הכנסת השש עשרה
חברי הכנסת השבע עשרה
קריית שמונה: אישים
ישראלים ילידי ברית המועצות
יושבי ראש ועדת העלייה, הקליטה והתפוצות
יושבי ראש ועדת המדע והטכנולוגיה
סגני יושב ראש הכנסת בכנסת החמש עשרה
סגני יושב ראש הכנסת בכנסת השש עשרה
ישראלים שנולדו ב-1938
ישראלים שנפטרו ב-2018